CELEX: 32010D0194
Language: lt
Date: 1269993600000
Title: 2010/194/: 2010 m. kovo 31 d. Komisijos sprendimas, kuriuo iš dalies keičiamas Sprendimas 2009/1/EB daryti išimtį, kurios paprašė Bulgarijos Respublika pagal Sprendimą 2008/477/EB dėl 2500 – 2690  MHz dažnių juostos suderinimo antžeminėms sistemoms, kuriomis Bendrijoje galima teikti elektroninio ryšio paslaugas (pranešta dokumentu Nr. C(2010) 1987)

1.4.2010   
            
            
               LT
            
            
               Europos Sąjungos oficialusis leidinys
            
            
               L 86/48
            
         KOMISIJOS SPRENDIMAS
   2010 m. kovo 31 d.
   kuriuo iš dalies keičiamas Sprendimas 2009/1/EB daryti išimtį, kurios paprašė Bulgarijos Respublika pagal Sprendimą 2008/477/EB dėl 2 500–2 690 MHz dažnių juostos suderinimo antžeminėms sistemoms, kuriomis Bendrijoje galima teikti elektroninio ryšio paslaugas
   (pranešta dokumentu Nr. C(2010) 1987)
   (Tekstas autentiškas tik bulgarų kalba)
   (2010/194/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 5 dalį,
   atsižvelgdama į 2008 m. birželio 13 d. Komisijos sprendimą 2008/477/EB dėl 2 500–2 690 MHz dažnių juostos suderinimo antžeminėms sistemoms, kuriomis Bendrijoje galima teikti elektroninio ryšio paslaugas (2), ypač į jo 2 straipsnio 2 dalį,
   kadangi:
   
               (1)
            
            
               Komisijos sprendimu 2009/1/EB (3) Bulgarijos Respublikai leista atidėti Sprendimo 2008/477/EB įgyvendinimą iki 2009 m. gruodžio 31 d. Bulgarijos šiaurėje ir iki 2010 m. gruodžio 31 d. Bulgarijos pietuose.
            
         
               (2)
            
            
               Bulgarijos Respublika pranešė Komisijai, kad dėl ūkio krizės 2009 m. gauta nenumatytai mažiau biudžeto pajamų, todėl nebuvo būtinų finansinių išteklių tam, kad laikantis Sprendimu 2009/1/EB nustatytų terminų 2 500–2 690 MHz dažnių juosta būtų atlaisvinta, paskirta ir suteikta ne išimties tvarka naudotis antžeminėmis sistemomis, kuriomis galima teikti elektroninio ryšio paslaugas. Todėl šioje dažnių juostoje išimties tvarka toliau veikia nacionalinio saugumo reikmėms Bulgarijoje naudojama judriojo elektroninio ryšio įranga.
            
         
               (3)
            
            
               2009 m. lapkričio 25 d. raštu Bulgarijos Respublika paprašė vieneriais metais pratęsti pereinamojo laikotarpio išimties, padarytos Sprendimu 2009/1/EB, taikymą. Bulgarija taip pat pateikė Sprendimo 2008/477/EB įgyvendinimo pažangos ataskaitą.
            
         
               (4)
            
            
               Bulgarija pakankamai pagrindė savo prašymą pratęsti pereinamojo laikotarpio išimties taikymą. Bulgarija pranešė Komisijai, kad 2009 m. ėmėsi būtinų nefinansinių parengiamųjų priemonių tam, kad nacionalinio saugumo tarnybai vietoj 2 500–2 690 MHz dažnių juostos būtų skirti nauji dažniai ir kad finansiniai ištekliai, būtini naujai nacionalinio saugumo tikslais naudojamai judriojo radijo ryšio sistemai įdiegti, būtų skirti 2010 m.
            
         
               (5)
            
            
               2009 m. gruodžio 10–11 d. posėdyje Radijo spektro komiteto nariai nurodė neprieštaraujantys, kad pereinamojo laikotarpio išimties taikymas būtų pratęstas.
            
         
               (6)
            
            
               Pratęsus išimties taikymą, Sprendimo 2008/477/EB įgyvendinimas nebūtų pernelyg uždelstas, ir neatsirastų per didelių konkurencijos arba reguliavimo situacijos skirtumų valstybėse narėse. Prašymas yra pagrįstas; pereinamojo laikotarpio išimties taikymą pratęsti vieneriais metais būtų tikslinga siekiant palengvinti visišką Komisijos sprendimo 2008/477/EB įgyvendinimą,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2009/1/EB iš dalies keičiamas taip:
   
               1.
            
            
               1 straipsnyje data „2009 m. gruodžio 31 d.“ pakeičiama „2010 m. gruodžio 31 d.“, o data „2010 m. gruodžio 31 d.“ – „2011 m. gruodžio 31 d.“.
            
         
               2.
            
            
               3 straipsnyje data „2010 m. sausio 16 d.“ pakeičiama „2011 m. sausio 16 d.“, o data „2011 m. sausio 16 d.“ – „2012 m. sausio 16 d.“.
            
         2 straipsnis
   Šis sprendimas skirtas Bulgarijos Respublikai.
   
      Priimta Briuselyje 2010 m. kovo 31 d.
      
         
            Komisijos vardu
         
         Neelie KROES
         
            Pirmininko pavaduotoja
         
      
   
   
      (1)  OL L 108, 2002 4 24, p. 1.
   
      (2)  OL L 163, 2008 6 24, p. 37.
   
      (3)  OL L 2, 2009 1 6, p. 6.